

**XXIV. Kadarka Nemzetközi Nagydíj Borverseny**

Lezajlott a **XXIV. Kadarka Nemzetközi Nagydíj Borverseny** Kiskőrösön az **István Borház**ban.

A város idén ünnepli 300 éves évfordulóját. Az egy éves ünnepségsorozat részeként március 22-én került megrendezésre a már hagyományossá vált borversenyünk, ahol magyarországi, szerbiai, erdélyi és bulgáriai Kadarka borok (fehér, rozé, siller, vörös és cuvée) találkoznak a neves grémiummal, hogy kiválasszák a Nagydíjas Kadarkát.

Borversenyünk Szakmai fővédnöke, Professzor Dr. habil **Kállay Miklós** emeritus, a Magyar Borakadémia tiszteletbeli elnöke.

Társadalmi fővédnöke **Ihos József**, előadóművész, forgatókönyvíró, „népszórakoztató”, mindenki „Kató nénije”. Ihos József nem először jár nálunk, s mindig örülünk, ha a jelenlétéve megtiszteli borversenyünket, s ritka, lehengerlő egyéniségével színesebbé teszi napunkat.

A vendégeket **Csengődi Éva**, a rendezvény háziasszonya üdvözölte, majd **Domonyi László** polgármester nyitotta meg a programot. **Font Sándor** országgyűlési képviselőnk, a Parlament Mezőgazdasági Bizottsága elnöke, valamint **Rideg László**, a megyei közgyűlés elnöke köszöntötte a megjelenteket. **Frittmann János**, a Kunsági Borvidék Hegyközségi Tanácsa elnöke adott iránymutatást a borbírálóknak, **Csengődi István**, a rendezvény házigazdája is üdvözölte a borbarátokat.

A megnyitó után az ítészek megkezdték munkájukat. A 3 bíráló bizottság összesen 101 mintát bírált el, melyből 75 önálló önálló Kadarka, 26 pedig Kadarka cuvée volt. A bizottságok élén **Nyitrainé Dr. Sárdy Diána** (Szent István Egyetem tanszékvezető, egyetemi docens), **Dr. Pásti György** (Szent István Egyetem, egyetemi docens) és **Kisari István** (Mathiász János Borlovagrend kancellárja) foglaltak helyet.

A szervezők köszönetüket fejezik ki a **Kiskőrösi Petőfi Sándor Evangélikus Iskola** igazgatónőjének, **Szentgyörgyiné Szlovák Máriá**nak, valamint az Igazgatóság elnökének, **Lupták György**nek, hogy segítségül adta tanárait és diákjait.

**Biácsiné Lucza Erika** és **Filus János** oktatók által koordinált **11/E** és **13/SZ** osztályos Közgazdász és Élelmiszeripari Technikus tanulók közreműködésével kerültek a minták a bírálók elé.

Mindeközben a nagyteremben „Szőlőtermelők integrációja” címmel beszélgetést kezdeményeztünk, melynek moderátora **Keresztes József** volt, miközben több külföldi és magyar borvidék Kadarka borait kóstolhatták meg.

A beszélgetés után **Ihos József** szórakoztatta a kedves vendégeket.

A nap folyamán a rendezvény területén vendégeink megtekinthették támogató kiállítóink termékeit, ajánlatait, kellemes hangulatban megvitathatták a legújabb technológiákat, lehetőségeket a szőlőtermesztéstől, a finom borok elkészítésén át a csomagolásig és népszerűsítésig. Mindezt finom bor- és pálinkakóstolóval egybekötve.

Az udvaron napközben támogatóink jóvoltából többféle **Dutra** traktort, veterán és új autót is megtekinthettek a jelenlévők.

A borverseny eredményeit **Módos Péter**, a Magyar Borakadémia tagjaösszegezte, majd elkezdődött az ünnepélyes eredményhirdetés és díjátadás.

A Kadarka Nagydíjat **Jekl Pincészet** 2015-ös évjáratú Kadarkájával nyerte el. A serleget **Módos Péter**, a Vándordíjat a tavalyi Nagydíjas, **Koch Borászat** képviseletében **Fehér Anna** adta át.

A második legszebb Kadarka a **Garamvári Szőlőbirtok** 2017-es Lellei Kadarkája, az elismerő serleget Domonyi László adta át.

A harmadik legszebb Kadarka idén a bulgáriai **Lovico Winery** 2016-os Gamza bora, a serleget **dr. Tkatchenko Rossen Úr** **Ihos József**től vehette át. Ezt a bort **Dr. Buza Péter**, a **Kadarka Kör** Főkadarnagya külön Diplomával is jutalmazott.

Az első három legszebb Kadarka egy külön ajándékcsomagban is részesült a **Mátyás Pálinkaház** jóvoltából, melyet **Nagy Norbert** adott át.

**Kiskőrös Város Polgármestere** a legszebb kiskőrösi Kadarka címet a **Szentpéteri Borpince** 2017-es borának adta, **Kiskőrös Város Hegyközsége** a legeredményesebb kiskőrösi termelő, **Pohankovics András** 2018-as Kadarka borát jutalmazta, a **Kiskőrösi Gondűző Borlovagrend** a legeredményesebb borlovag, **Turú Gábor** (**Akker-Plusz Kft.)** 2017-es Kadarka borát díjazta.

Az **István Borház** elegáns plakettjét, a "Legszebb Cuvée” különdíjat **Guldné Gelencsér Noémi**, 2017-es Kadarka–Cabernet franc–Merlot cuvéeje kapta.

A **Szentendrei Kadarka Kör** „Legjobb Siller Bor” különdíját **Tóth Ferenc** **Pincészete**, az **Egri Borvár** 2016-os bora érdemelte ki.

**Hetényi József** szaporító anyag előállító 500 db Kadarka klón gyökeres dugvány vesszőt ajánlott fel az **István Borház** 2017-es Kadarka rosé bora szerepléséért.

Az **Autócent Kft.** egy hétvégére szóló, tele tankolt SUZUKI SX4 S-CROSS autót ajánlott fel **Mezőfi Gábornak**, aranyérmes, 2018-as Kadarka boráért.

A **HP-CORK Kft.** által felajánlott 1000 db, agglomerált parafa dugót az organikus gazdálkodás mellett elkötelezett **Kiskőrösi Evangélikus Iskola** érdemelte ki 2018-as Kadarka siller borával.

A **BASF Hungária Kft.** Mázas tányér különdíját a **Naphegy Pincészet** 2016-os aranyérmes Kadarkája kapta.

Az eredményhirdetés után a vendégek is lehetőséget kaptak a nevezett borok szabad kóstolására és a bírák értékelésének megvitatására.

*„Bor tanítja húrjaimra
Csalni nyájas éneket”*

*(Petőfi Sándor)*